钦定古今图书集成/明伦汇编/闺媛典/第225卷 > 李芳妻沈氏
## 钦定古今图书集成/明伦汇编/闺媛典/第225卷 > 李芳妻沈氏

按《初学集》：“嘉定李君名芳，字茂材，举万历壬辰进士，
选翰林院庶吉士，逾年而卒。妻沈氏，年二十六，截发
自誓，抚三岁孤，宜之底于成立。天启七年，巡按御史
上其事于朝，诏旌表其门，在所居之南翔里。崇祯十
三年六月初八日卒，年七十有三。初，茂材既第，入翰
林，太公携孺人母子入京，乘官舫，拥符传，苍头驿卒”
传呼蜂涌。比入都门，茂材病弥留矣。柩车南还，幼孺
委缞，孺人顿踊叫号，与舟船下上，道路皆咨嗟流涕。
自时厥后，送往事居，恭老慈幼，握冰履霜，辛勤殚瘁，
凡三十六年而得旌，旌二十四年而没。孺人之为妇
也，太公朝夕洗腆，必洗手而荐之，不以委仆妾。太公
没，庀治丧事，伯叔曰：“妇嫠也，不宜先。”孺人曰：“未亡人
冢妇不敢后。”比析产，伯叔咸让孺人，孺人取均焉，君
子以为顺。孺人之为嫠也，卧起柩旁者百日，不茹荤
血；饭精凿者三年，不易笄服，非丧祭不出户限者十
五年。椎髻绳发，斥铅华不御，不赴燕饮观里社者四
十七年如一日，君子以为贞。孺人之为母也，宜之。少
长，负剑而诲之曰：“汝父虽不禄，有伯叔在，犹汝父也；
有父之执友程孟阳、郑闲、孟在，犹伯叔也。汝能读书
修行，不愧汝父，有馀师矣。”宜之以孤僮自奋，数踏省
门，不见收，软语慰谕，黯然神伤而已，君子以为慈。茂
材。有弟长蘅，多四方之交。宜之有见焉，则引以见于
先生，长者皆曰：“孺人有子长蘅，久困公车”，或劝就禄仕，孺人曰：“叔性有皂白，傲世而不喜俗人，此非可以
一榜入仕者也。买山而居，奉母偕隐，不独可以全素
尚，亦所以藏拙长。”蘅感其言，遂终身不出。其贤明辨
通，皆此类也。孺人生子男子一人，即宜之；女子一人，
孙男女七人，其先世昆山之名族也。祖讳某，早卒。祖
母王氏，抚其子象贤，以节妇旌门。李太公继娶于崑，
与象贤相好也，知其女贤，故委禽焉。茂材初往女氏，
王节妇见之不怿，曰：“此子才当早贵，然而不寿。”已而
抚孺人叹曰：“我固谓儿似我，天命之矣，其若何？”父老
至今传道其语，以为节妇亦有种也。